laion/Wikipedia-Exotic huggingface dataset:
דודו גורש

דוד (דודו) גורש (נולד ב-1 בפברואר 1980) הוא כדורגלן עבר ישראלי ששיחק בעמדת השוער. במרבית הקריירה שיחק בהפועל עכו, היה שותף לזכייה בשלוש אליפויות רצופות עם הפועל באר שבע, ולזכותו שבע הופעות במדי נבחרת ישראל. משמש כמאמן השוערים בעירוני טבריה. דוד גורש נולד וגדל בעיר עכו. החל את דרכו במחלקת הנוער של מכבי עכו, שם שיחק תחילה כקשר אחורי. לאחר מכן עבר למחלקת הנוער של הפועל עכו, ובגיל 17 הוסב לעמדת השוער. לאחר ששיחק במשך חצי עונה גם בקבוצת הנוער של מ.כ. נווה יוסף, חתם גורש על חוזה מקצועני בהפועל עכו בעונת 1998/1999, כשהקבוצה שיחקה בליגה השלישית בטיבה. לאחר חצי עונה עבר למכבי פתח תקווה, ובשנת 2001 חזר להפועל עכו, ובהמשך מונה לקפטן הקבוצה. בתום עונת עונת 2008/2009 עלה עם הקבוצה לליגת העל, ובסך הכל שיחק במועדון 14 עונות ברציפות. לקראת עונת 2015/2016 חתם לשנתיים בהפועל באר שבע. בעונתו הראשונה בקבוצה זכה עמה באליפות המדינה בפעם השלישית בתולדותיה, וראשונה לאחר 40 שנה. לגורש בן ה-36 הייתה זו האליפות הראשונה בקריירה. במהלך עונת 2016/2017 איבד את מקומו בהרכב לעמיתו השוער גיא חיימוב, ובסך הכל ערך 21 הופעות ליגה בעונה זו, בסופה זכה עם הפועל באר שבע באליפות שנייה ברציפות. בעונת 2017/2018 שותף ב-11 משחקי ליגה וזכה עם הקבוצה באליפות שלישית ברציפות. ב-6 בספטמבר 2018 חתם גורש לעונה אחת בבית"ר ירושלים. ב-17 בספטמבר ערך את הופעת הבכורה שלו בקבוצה, כשפתח בהרכב במשחק מול הפועל חיפה שהסתיים בתיקו 2–2. ב-5 בנובמבר 2018 ערך את ההופעה האחרונה בקריירה במסגרת רשמית, בניצחון 2–1 על מכבי חיפה. ב-21 במאי 2019 הודיע גורש על פרישה ממשחק פעיל, לאחר ששותף 26 דקות במשחק ידידות ביתי שקיימה קבוצתו (האחרונה בקריירה) בית"ר ירושלים מול אתלטיקו מדריד הספרדית, בו ניצחה בית"ר ירושלים 2–1. לזכותו של גורש שלוש הופעות בנבחרת הצעירה של ישראל. עוד בהיותו שחקן בהפועל עכו, זומן גורש לנבחרת הבוגרים של ישראלי, אך לא זכה לשחק במדיה. בסיום עונת 2015/2016 בה זכה גורש באליפות ליגתת העל עם הפועל באר שבע כשוערה הראשון, הוא זומן שוב לבוגרים של נבחרת ישראל, ואת הופעת הבכורה שלו ערך במשחק ידידות מול סרביה, בו הפסידה ישראל 1–3. במשחקי מוקדמות מונדיאל 2018 שותף גורש בחמישה משחקים, ובסך הכל לזכותו שבע הופעות במדי נבחרת ישראל הבוגרת. לאחר הפרישה, חזר גורש להפועל עכו, וב-9 ביולי 2019 מונה לחבר הנהלה ומאמן השוערים של קבוצת הנוער. ביולי 2020 החל לשמש כמאמן השוערים של אחי נצרת, במקביל להמשך אימון שוערי קבוצת הנוער בעכו. ביולי 2023 החל לשמש כמאמן השוערים של קבוצת הבוגרים של עירוני טבריה. הפועל עכו גביע הטוטו: 2005/2006 הפועל באר שבע אליפות: 2015/2016, 2016/2017, 2017/2018 אלוף האלופים: 2016 2018 גביע הטוטו: 2016/2017 מדיה וקבצים בנושא דודו גורש בוויקישיתוף דודו גורש, באתר ההתאחדות לכדורגל בישראל דודו גורש, באתר Transfermarkt דודו גורש, באתר Soccerway דודו גורש, באתר National Football Teams דודו גורש, באתר FootballDatabase.eu גורש: "הגעתי למקומות הכי גבוהים שיש עבור שוער", באתר ערוץ הספורט, 22 במאי 2019 גיא בן זיו, ‏בית"ר נפרדה מדודו גורש, שפרש מכדורגל, באתר ONE‏, 21 במאי 2019 BEITAR JERUSALEM 2 - 1 ATLETIC MADRIRD - חיפוש ב-Google, באתר www.google.co.il שלמה וייס‏, הפועל עכו: דודו גורש ישמש כחבר הנהלה וכמאמן השוערים של הנוער, באתר וואלה, 9 ביולי 2019 זיו פרבר, מצא בית חדש: מאמן השוערים דודו גורש עבר לאחי נצרת, באתר צפון 1, 16 ביולי 2020
טום ריילי

טום ריילי (באנגלית: Tom Riley; נולד ב-5 באפריל 1981) הוא שחקן קולנוע, טלוויזיה ותיאטרון אנגלי. טום ריילי נולד במיידסטון, קנט, שבאנגליה. ריילי השתתף בתיאטרון ודרמה בעיר הולדתו מאז גיל ארבע, ובילה את שנות בית הספר בכתיבה ובבימוי מחזות. הוא למד ספרות אנגלית ודרמה באוניברסיטת ברמינגהאם. הוא סיים את לימודיו בשנת 2002 בהצטיינות במחלקה ראשונה. לאחר לימודיו הקים חברת תיאטרון קטנה, לפני שהחליט ללכת ללמוד בבית הספר לדרמה. ריילי למד בקורס משחק מקצועי באקדמיה למוזיקה ולאמנויות הדרמה של לונדון (LAMDA), וסיים את לימודיו בשנת 2005. במאי 2016 התארס לשחקנית האמריקאית־יהודייה ליזי קפלן. הם נפגשו בינואר 2015 כשקפלן הצטלמה לסרט האשליה 2 בלונדון. השניים נישאו ב-2017. מדיה וקבצים בנושא טום ריילי בוויקישיתוף טום ריילי, ברשת החברתית אקס (טוויטר) טום ריילי, במסד הנתונים הקולנועיים IMDb (באנגלית) טום ריילי, באתר AllMovie (באנגלית) טום ריילי, במסד הנתונים הקולנועיים KinoPoisk (ברוסית)
אדמירל ולדיווסטוק

מועדון ההוקי אדמירל (ברוסית: "Хоккейный клуб Адмирал"; מוכר בשם "אדמירל ולדיווסטוק" ברוסית:"Адмирал Владивосток") היא קבוצת הוקי קרח מהעיר ולדיווסטוק שבמחוז פרימוריה, רוסיה. הקבוצה הוקמה בשנת 2013 כקבוצת התרחבות בליגה, והיא הייתה אחת משתי הקבוצות היחידות בליגת KHL מהמזרח הרחוק הרוסי. שם ולוגו הקבוצה נבחרו על ידי הציבור בסקר שנערך בקרב תושבי מחוז פרימוריה. השם הנבחר - "אדמירל" - זכה ב-72.2 אחוזים מתוך יותר מ-30,000 הצבעות. בעונתה הראשונה בליגה, הצליחה אדמירל להעפיל לפלייאוף אך הפסידה בסיבוב הראשון 4:1 לאלופה שבדרך, מטאלורג מגניטוגורסק. בשנת 2020 הודיעה הקבוצה כי לא תתמודד בליגת KHL בעונת 2020/2021 בעקבות החלטת משרד הספורט של פרימוריה להפנות את הכספים המיועדים למועדוני ספורט לטיפול בהתפרצות נגיף הקורונה ברוסיה. בעונת 2021/2022 חזרה לליגה הקונטיננטלית. מקרא: מש' = משחקים, נצ' = ניצחונות, נצה' = ניצחונות בהארכה, הפ' = הפסדים, הפה' = הפסדים בהארכה, נק' = נקודות, יחס = יחס שערים. הדרבי של המזרח הרחוק הרוסי מדיה וקבצים בנושא אדמירל ולדיווסטוק בוויקישיתוף אתר האינטרנט הרשמי של אדמירל ולדיווסטוק אדמירל ולדיווסטוק, ברשת החברתית אינסטגרם עמוד הקבוצה באתר ה-KHL מועדון ולדיווסטוק מוכן ל-KHL - אתר ה-KHL (באנגלית) מצביעים בחרו שם לקבוצת הוקי חדשה בולדיווסטוק - רי"א נובוסטי (באנגלית) «Адмирал» примет участие в чемпионате КХЛ сезона-2021/2022
Sonic Adventure 2

Sonic Adventure 2 (ביפנית: ソニックアドベンチャー, Sonikku Adobenchā Tsū; בתרגום חופשי, "הרפתקאות סוניק 2") הוא משחק וידאו לקונסולת הדרימקאסט משנת 2001 המהווה חלק מסדרת משחקי הווידאו "סוניק הקיפוד", והמשך למשחק Sonic Adventure שיצא ב-1998. המשחק פותח על ידי סוניק טים ויצא לאור על ידי סגה. במשחק יש שלושה מצבי משחק: סיפור הגיבור (Hero Story), בו אפשר לשחק בתור סוניק הקיפוד, טיילס ונאקלס הקיפודן, הסיפור האפל (Dark Story) שבו אפשר לשחק בתור שאדו הקיפוד, רוז' העטלפה ודוקטור אגמן, והסיפור האחרון, שבו יש את השלב האחרון והבוס האחרון. בשלבים של סוניק ושאדו צריך לרוץ ולהגיע לטבעת הענקית בסוף השלב, בשלבים של טיילס ודוקטור אגמן צריך ללכת בתוך מכונה, לירות באויבים ולהגיע לסוף השלב, ובשלבים של נאקלס ורוז' צריך למצוא שלושה חפצים המשתנים משלב לשלב (יהלומי הכאוס, חלקים של יהלום המאסטר, מפתחות ועוד.). Sonic Adventure 2, סרטונים בערוץ היוטיוב Sonic Adventure 2, במסד הנתונים הקולנועיים IMDb (באנגלית) ערך זה הוא קצרמר בנושא משחקים. אתם מוזמנים לתרום לוויקיפדיה ולהרחיב אותו.
זאפד

זאפד (באנגלית: Zapped) הוא סרט טלוויזיה של ערוץ דיסני, ששודר לראשונה בארצות הברית ב-27 ביוני 2014, ובערוץ דיסני ישראל ב-31 באוגוסט 2014. בסרט מככבים: זנדאיה, ספנסר בולדמן, אדם דימארקו, שנל פלוסו ג'דדיה גודאייקר, ואמיליה מקארתי. בסרט מסופר על זואי סטיבנס, תלמידת תיכון בת 17 שמצטיינת בריקודים ובאקדמיה. היא נתקלת בקשיים כאשר היא נאלצת לעבור לבית ספר אחר ובמקביל, מתקיימים שינויים בחיי משפחתה. עקב תקלה שנוצרה באפליקציה לאילוף כלבים שהורידה לטלפון הסלולרי, מתאפשר לה לתת פקודות לבנים, העושים כרצונה. אמא שלה מתחתנת בפעם השנייה עם בחור קולני מאוד ושלושת בניו. אחד לא מרוכז, השני מכין אוכל והכל נגמר באסון, והשלישי מציק ומלוכלך. בעיקרון כל חייה של זואי הם באייפון וכשהיא מורידה אפליקציה לאילוף הכלב החדש, הטלפון נופל במורד הגג ולאוכל של הכלב, מה שהופך אותו לשולט בבנים. הכל מתחיל להשתבש שהיא מתאהבת בג'קסון קייל (ספנסר בולדמן) והופכת להיות בדיוק כמו האויבת שלה טיילור. זואי סטיבנס (זנדאיה) - זואי היא רקדנית מוכשרת שהחיים המאורגנים שלה נקטעים בגסות כשהיא עוברת לגור עם אביה החורג ושלושת האחים החורגים החדשים שלה. ג'קסון קייל (ספנסר בולדמן) - ג'קסון הוא בחור חמוד ומלא ביטחון עצמי שאוהב לשגע את זואי, וכך גורם לחברה שלו לשעבר, טיילור, לרצות בו שוב. אדם תומפסון (אדם דימארקו) - אדם הוא כוכב נבחרת הכדורסל ותמיד ממהר; הוא יותר מדי עסוק בשביל זואי, אחותו החורגת החדשה. רייצ'ל טודס (שנל פלוסו) - רייצ'ל היא נערה נחושה, מטורפת על בנים, שפוגשת את זואי בבית הספר החדש והן הופכות להיות חברות. טיילור דין (אמיליה מקארתי) - טיילור היא מלכת הכיתה והקפטנית של נבחרת הריקוד של בית הספר. היא מרגישה מאוימת על ידי התלמידה החדשה, זואי. "זאפד", במסד הנתונים הקולנועיים IMDb (באנגלית) "זאפד", באתר נטפליקס "זאפד", באתר AllMovie (באנגלית) "זאפד", באתר Rotten Tomatoes (באנגלית) "זאפד", באתר דיסני+ סרטים (באנגלית) "זאפד", באתר Hulu סרטים (באנגלית) "זאפד", במסד הנתונים הקולנועיים KinoPoisk (ברוסית) Michael Ausiello‏, Shake It Up! Star Zendaya Set to Get Zapped By Disney Channel in 2014, באתר "TVLine",‏ 23 באוגוסט 2013 (באנגלית)
קניון נהר טארה

קניון נהר טארה (בסרבית Kanjon rijeke Tare) נמצא בפארק הלאומי דורמיטור במונטנגרו. הוא הארוך ביותר במונטנגרו. אורכו 82 ק"מ ועומקו המקסימלי הוא 1300 מטר, דבר המעניק לו את התואר של הקניון העמוק ביותר באירופה והשני בעולם אחרי הגרנד קניון. בתחתיתו זורם נהר טארה. נהר טארה מתחיל בדרום מונטנגרו באלפים הדינרים. אורכו 144 ק"מ מתוכם 104 ק"מ בתחום מונטנגרו ו-40 ק"מ בתחום בוסניה והרצגובינה. הוא זורם בתחילה צפונה ואחר כך מערבה שם הוא זורם בתחתית קניון טארה. בבוסניה והרצגובינה הוא מתחבר לנהר פיבה ויוצר את נהר דרינה הנשפך לנהר סאווה, יובל גדול של הדנובה. בגלל הבדלי הגבהים יש מפלים רבים לאורך הנהר ומפותח בו ספורט הרפטינג. גשר ג'ורגוויצ'ה (בסרבית - Đurđevića) נמצא ליד העיירה ז'אבליאק (Žabljak). זה גשר בטון הנמתח מעל קניון טארה ונהר טארה הזורם בתוכו. אורכו 365 מטר וגבהו מעל נהר טארה הוא 172 מטר. יש בו חמש קשתות שהגדולה ביותר אורכה 116 מטר. הגשר נבנה בתקופת ממלכת יוגוסלביה בשנים 1938–1940 כפי שכתוב בלוח המתכת בכניסה אליו. עם השלמתו הוא היה גשר הרכב הגדול ביותר באירופה. לאחר כיבוש יוגוסלביה על ידי הצבא הגרמני באפריל 1941, שלטו הכוחות האיטלקים ברוב שטח מונטנגרו כולל קניון טארה. במקום התפתחה מלחמת גרילה על ידי פרטיזנים. ב-1942 פתחו האיטלקים באופנסיבה וכבשו את גשר ג'ורג'וויצ'ה שהיה חיוני למעבר כוחותיהם. הפרטיזנים החליטו לפוצץ את הגשר. הם השתמשו בשירותיו של המהנדס היהודי של הגשר יעקב לזר (Lazar Jauković) שידע את מקומות התורפה של הגשר והדריך אותם היכן יש להניח את חומר הנפץ. הוא נתפס על ידי האיטלקים והוצא להורג על הגשר. לוחית זיכרון לזכרו נמצאת בכניסה לגשר אשר שוקם ב-1946. לוחית זיכרון ליעקב לזר גשר ג'ורג'וויצ'ה נהר טארה לוחית זיכרון על בניית גשר ג'ורג'וויצ'ה מדיה וקבצים בנושא קניון נהר טארה בוויקישיתוף נהר וקניון טארה, באתר Montenegro (באנגלית) גשר ג'ורג'וויצה, באתר waymarking (באנגלית) גשר טארה (ג'ורג'וויצ'ה), באתר highest bridges (באנגלית)
סואן

האם התכוונתם ל... סוֹאֵן - השמיע רעש והמולה. מוזיאון סואן – מוזיאון לארכאולוגיה בלונדון אישים: דן סואן – סוציולוג ישראלי עבאס סואן – כדורגלן ערבי ישראלי סוואן סון
האגם השחור (מונטנגרו)

האגם השחור (במונטנגרית: Crno jezero) הוא אחד מ-18 אגמים קרחוניים בפארק הלאומי דורמיטור במונטנגרו. אגמים אלה נקראים "עיני ההר" והאגם השחור הוא היפה, הנגיש והמתוייר יותר. הוא נמצא בגובה 1,416 מטר, כ-3 ק"מ מהעיירה ז'אבליאק (Žabljak). האגם ניזון מנחלים רבים הזורמים אליו ומהפשרת שלגים מפסגות הרי הדורמיטור. הוא מוקף ביערות עצי מחט המטילים בחלק מהיממה צל אפל על האגם ומכאן שמו אם כי גוון האמרלד מתאים יותר. מדובר למעשה בשני אגמים המחוברים בתעלת מים צרה המתייבשת בקיץ: האגם הגדול (Veliko jezero) בשטח של 0.338 קמ"ר ובעומק 24.5 מטר. האגם הקטן (Malo jezero) בשטח 0.177 קמ"ר ובעומק 49.1 מטר. מדיה וקבצים בנושא האגם השחור בוויקישיתוף האגם השחור, באתר montenegro
מירון קרן

מירון קרן (1 בספטמבר 1951 – 27 ביולי 2013) היה אלוף-משנה בצה"ל, אשר פיקד על חטיבת הנגב. מירון קרן (קלינגר) למד בתיכון קוגל בחולון. עם גיוסו לצה"ל בשנת 1970, התנדב לצנחנים והתקבל לפלוגת ההנדסה החטיבתית. עבר מסלול הכשרה כלוחם, קורס מ"כים חי"ר וקורס קציני חי"ר. הוא לחם במלחמת יום הכיפורים ושימש במספר תפקידי פיקוד ובהם מפקד גדוד 17 (אריות הגולן). בתקופת האינתיפאדה הראשונה פיקד על החטיבה הצפונית באוגדת עזה. יצא זכאי בדין משמעתי בפני הרמטכ"ל אהוד ברק לאחר שהואשם בהתרשלות וכי נתן פקודה לחיילים מחטיבת גבעתי להכות לצורכי ענישה חשודים במעשי חבלה. בשירות המילואים פיקד על חטיבת הנגב. קרן התגורר ביבנה. אתר "נשמה" בצער רב אנחנו מודיעים על פטירתו של אל"ם במיל' מירון קרן בוגר מחזור אוגוסט 1970, דף הפייסבוק של פלחה"ן צנחנים. יהודה מאיר רוט, עקדה: משפט האינתיפאדה, הוצאת אפי מלצר, 2007, עמ' 50 אל"ם במילואים מירון קרן ז"ל. באתר אבלים.
עריסות המים של שיקגו

עריסות המים של שיקגו הן מתקני איסוף מים הניצבים בימת מישיגן, מול חופה של העיר שיקגו, ומהווים חלק ממערכת אספקת המים שלה. שיקגו, שנתאגדה בשנת 1833 כעיר בת 350 נפש, הייתה לאחת הערים בעלות גידול האוכלוסייה המהיר ביותר בארצות הברית: בשנת 1860 כבר גרו בה 100,000 נפש. עד שנת 1867 נשאבו המים שסופקו לעיר מנהר שיקגו וכן מימת מישיגן, בצינורות שהגיעו למרחק של עד 180 מטר מחופה של העיר. גידול האוכלוסייה המהיר בעיר הביא לעלייה בדרישה לאספקת מים. במקביל הוזרמו לנהר שפכים רבים יותר ויותר. הנהר נשפך לימה ועל ידי כך זיהם את מי החופים שלה הסמוכים לעיר. בשל כך נוצרה בעיה שהלכה והחריפה לספק לעיר כמות מספיקה של מים נקיים, ורבים מתושבי העיר לקו עקב שתיית המים במחלות זיהומיות. המהנדס אליס צ'סבורו (Ellis S. Chesbrough) הופקד על גיבוש פתרון לאספקת המים של העיר וטיפול בשפכים שלה. פתרונו לבעיה הראשונה היה עריסת המים (Water Crib) ובצדה מנהרת מים. לפי תכנונו של צ'סבורו נבנה על היבשה מגדל עץ בעל חתך מחומש ודפנות כפולות שחלל רחב מצוי ביניהן. המגדל נגרר למרחק של שני מיילים מחוף העיר, שם היו המים נקיים (ומכאן שמה של העריסה הראשונה, עריסת שני המיילים), ושם שוקע אל קרקעית האגם על ידי מילוי החלל שבין שתי דפנותיו באבנים. לאחר מכן הוכנסה לתוך המגדל תיבת ברזל יצוק שקצותיה פתוחים. קצה התיבה שוקע לתוך קרקעית החימר של האגם. גג נבנה מעל חלקה העליון. המים נשאבו מתוך התיבה ולאחר מכן החלו עובדים לחפור פיר אנכי בתחתיתה. לאחר שהגיעו לעומק מספיק בקרקעית האגם החלו לחפור מנהרה אופקית, שדפנותיה צופו בלבנים. המנהרה התמשכה לאורך 3,220 מטרים אל מתחת לקרקע העיר ושם חוברה למתקני שאיבת מים. בניית העריסה והמנהרה הראשונות התקיימה בכל שעות היממה וששה ימים בשבוע, נמשכה כשלוש שנים והסתיימה במרץ 1867. אז מולאה העריסה במים, אשר זרמו ממנה במנהרה אל העיר. העריסה והמנהרה תוארו כפלא הנדסי והביאו תהילה לצ'סבורו. עם המשך גידול האוכלוסייה בשיקגו ועליית הביקוש למים בה נבנו בימה עריסות ומנהרות נוספות. שש מהן פעילות כיום ומספקות את מימיהן לשני מפעלי טיהור מים מודרניים שנבנו בחופה של העיר. העריסות צוידו במנורות מגדלור ובפעמוני ערפל על מנת למנוע התנגשות כלי שיט בהן בתנאי ראות לקויים. ניבנו בהן מתקנים למגורי משגיחים, שפיקחו על דלתות כניסת המים של העריסות והשגיחו שלא יצטבר בתוכן קרח בעונת החורף. בשנת 1990 עזבו המשגיחים האחרונים את העריסות. בהמשך הותקנו בהן מנגנוני אבטחה לשם מניעת השתלטות טרוריסטים עליהן, לרבות מצלמות וידאו וחיישני תנועה. על בניית עריסות המים, באתר Lighthouse Friends על בניית המנהרה מהעריסה הראשונה אל העיר, באתר ספריית לינדה הול דף נוסף
יובל דביר

יובל דביר (1945 - 31 במאי 2017) היה אלוף-משנה במילואים בצה"ל. שימש כמפקד חטיבת הנגב וכמפקד מתקן אדם. דביר נולד וגדל בקיבוץ מסילות. עם גיוסו לצה"ל התנדב לסיירת שקד. בסיירת עבר דביר מסלול הכשרה כלוחם וכן עבר קורס מ"כים חי"ר וקורס סיור. עם תום המסלול יצא לקורס קציני חי"ר ובסופו שב לסיירת כמפקד מחלקה. דביר שימש במספר תפקידי פיקוד ובהם מפקד פלוגה בסיירת ובהמשך כמפקד גדוד חרמ"ש 519, גדוד שהוקם על בסיס מטה סיירת שקד שפורקה באותה העת, והיה בהמשך הגדוד הראשון שצורף לחטיבת גבעתי כשהוקמה. לאחר מכן שימש כמושל רצועת עזה ולקח חלק בפינוי ימית. בהמשך שימש כמפקד חטיבת הנגב במלחמת לבנון הראשונה. בתפקידו האחרון שימש כמפקד מתקן אדם. דביר היה חבר במועצה לשלום ולביטחון. היה בעל תואר ראשון בהיסטוריה כללית ותואר שני באנתרופולוגיה מאוניברסיטת תל אביב. ב-31 במאי 2017 נפטר דביר עקב מחלה. יובל דביר בארכיון לוחמי סיירת שקד על מירדף, מדורה, ועוצמה של אמונה, באתר "שקדניק" האתר של סיירת שקד 424". אביבה לורי, אפקט החממה, באתר הארץ, 2 באוקטובר 2002.
אפיסקופי

אפיסקופי (מיוונית: ἐπίσκοποι) הוא מונח ששימש בשני תחומים. אפיסקופוס (צורת היחיד, ביוונית: ἐπίσκοπος) היה פקח (משגיח) שנשלח על ידי האתונאים למדינות כפופות (בדומה להרמוסטס ἁρμοστής ששלחה ספרטה למדינות שהיו כפופות לה והאפיסטטס ἐπιστάτης שהיה תפקיד משגיח כללי). לרוב ניתן תפקיד זה, שהיה כרוך בהכנסות ממסי העיר, כגמול על שרות טוב או על השגת ניצחון אתונאי על עיר אחרת. בתחילת ימיה של הנצרות, לפני הסדרת תפקיד הבישוף עמדו בראש הקהילות הגדולות משגיחים (אפיסקופי או אפיסקופוי). בכנסיות המזרחיות התואר עדיין קיים. בכנסייה הקתולית, והזרמים הפרוטסטנטים שיצאו ממנה, משגיחים אלו הפכו עם הזמן להיות בישופים/הגמונים והתפקיד השתנה. המלה המודרנית "בישוף" נגזרת מצורתה הגרמנית של המילה היוונית אפיסקופוס. התואר נשמר במונחים: "Episcopalismo" - צורת ממשל בכנסייה אשר מספקת מבנה היררכי המאופיין בנשיאותם של הבישופים. האפיסקופט, episcopate - בישופות, הגוף הקולקטיבי של כל הבישופים של כנסייה, או רצף הבישופים שכיהנו בבישופות מסוימת. כמו כן הוא משמש בהקשר למעמדו או כהונתו של בישוף בודד. הכנסייה האפיסקופלית, זרם אנגליקני. ירושלים לדורותיה, יחידה 4 (כתבו: זאב רובין, פנינה ארד), האוניברסיטה הפתוחה, תשע"ו – 2016, עמ' 15, הערה 13. ערך זה הוא קצרמר בנושא היסטוריה ובנושא נצרות. אתם מוזמנים לתרום לוויקיפדיה ולהרחיב אותו.
סוצ'י (הוקי קרח)

מועדון ההוקי של סוצ'י (ברוסית: "Сочи"; מכונים: "נמרי סוצ'י", מרוסית: "Сочи леопарды") הוא קבוצת הוקי קרח מהעיר סוצ'י שבמחוז קרסנודאר, רוסיה. הקבוצה הצטרפה לליגת ה-KHL בשנת 2014 עם הקמתה. בעבר מאמן הקבוצה היה שחקן ה-NHL לשעבר ומאמן צסק"א מוסקבה לשעבר, ויאצ'סלב בוטסייב. אולמה הביתי של הקבוצה הוא היכל הקרח בולשוי שנבנה בשנת 2012 לקראת אולימפיאדת החורף (2014) שהתקיימה בעיר. מקרא: מש' = משחקים, נצ' = ניצחונות, נצה' = ניצחונות בהארכה, הפ' = הפסדים, הפה' = הפסדים בהארכה, נק' = נקודות, שעז' = שערי זכות, שעח' = שערי חובה. מדיה וקבצים בנושא סוצ'י בוויקישיתוף אתר האינטרנט הרשמי של סוצ'י (ברוסית) סוצ'י, ברשת החברתית פייסבוק סוצ'י, ברשת החברתית אקס (טוויטר) סוצ'י, ברשת החברתית אינסטגרם סוצ'י, סרטונים בערוץ היוטיוב
קוליברי זעיר מצוי

קוליברי זעיר מצוי (שם מדעי: Mellisuga helenae), המכונה קוליברי הדבורה, הוא מין של קוליברי מהסוג Mellisuga. זהו מין העוף הקטן ביותר בעולם, מין הדינוזאור הקטן ביותר שחי אי פעם וכן מין העוף שמבלה הכי הרבה זמן מחייו באוויר. הקוליברי הזעיר המצוי אנדמי ליערות הצפופים של האי המרכזי של קובה. אורכו כ-5 עד 6 ס"מ, ומשקלו כ-1.6 עד 2 גרם, בעוד מוטת כנפיו היא כ-3.25 ס"מ, והנקבות גדולות במעט מהזכרים. כמו אצל רוב מיני הקוליבריים, כנפיו של הקוליברי יכולות להסתובב עד כמאה ושמונים מעלות, ורגליו הזעירות יכולות לשמש אותו רק לנחיתה על ענפים. הקוליברי מזיז את כנפיו כ-80 פעמים בשנייה, כל כך מהר עד שכנפיו נראות מטושטשות בעת מעופו לעין אנושית. הקוליברי גם ידוע ביכולתו לרחף זמן רב מעל לנקודה מסוימת, מה שמזכיר הליקופטר. הקוליברי הזעיר המצוי ניזון בעיקר מצוף פרחים, שאליו הוא מגיע בעזרת לשונו הארוכה; הקוליברי ניזון, מלבד מצוף, גם מחרקים ומפרוקי-רגליים ומקורו הארוך מאפשר לקוליברי גם להוציא חרקים ועכבישים מפרחים. הקוליברי מהווה גורם חשוב בהפצת זרעי צמחים ביער, והוא מבקר בכ-1500 פרחים ביום. צווארו של הזכר אדום, כיפתו אדומה ויש לו כתם צבעוני המתמשך מהצוואר עד לחזה. פלג גופו העליון כחלחל, ורוב פלג גופו התחתון אפור לבנבן. פלג גופה העליון של הנקבה ירוק, ופלג גופה התחתון לבנבן. בעונת הרבייה ראשו, צווארו וסנטרו צבועים בוורוד אדמדם. הנקבה בונה קן דמוי כוס מקורי עכביש ומקליפות עץ וחזזיות. קוטרו של הקן כ-2.5 סנטימטר, והוא מרופד מבפנים בסיבי צמחים. נקבת הקוליברי מטילה 2 ביצים לתטולה, וגודל כל ביצה אינו עולה על זה של גרגר אפונה. הנקבה דוגרת על הביצים ומגדלת את הגוזלים ללא סיוע הזכר. מדיה וקבצים בנושא קוליברי זעיר מצוי בוויקישיתוף קוליברי זעיר מצוי, באתר ITIS (באנגלית) קוליברי זעיר מצוי, באתר NCBI (באנגלית) קוליברי זעיר מצוי, באתר Animal Diversity Web (באנגלית) קוליברי זעיר מצוי, בבסיס הנתונים ARKive (באנגלית) קוליברי זעיר מצוי, באתר GBIF (באנגלית) קוליברי זעיר מצוי באתר הרשימה האדומה של IUCN ADW: Mellisuga helenae: INFORMATION מתורגם מוויקיפדיה האנגלית.
בראדלי ג'יימס

בראדלי ג'יימס (באנגלית: Bradley James, נולד ב-11 באוקטובר 1983) הוא שחקן אנגלי. ידוע בעיקר בשל גילום דמותו של המלך ארתור בסדרת הפנטזיה של BBC "מרלין" (2012-2008) ובזכות גילום הדמות ג'וליאנו דה מדיצ'י בסדרת הדרמה ההיסטורית "מדיצ'י" (2019-2018). ג'יימס נולד בעיר אקסטר, דבון שבאנגליה ומאוחר יותר עבר להתגורר בוילטשייר בדרום-מערב אנגליה. בגיל 9 עברה משפחתו להתגורר בג'קסונוויל שבפלורידה. ג'יימס למד שם בבית ספר יסודי ובחטיבת ביניים מקומיים עד שחזר למולדתו והתגורר בסטפורדשייר בצפון-מערב אנגליה. מ-2004 עד 2007 ג'יימס למד בדרמה סנטר לונדון, וסיים את לימודיו עם תואר ראשון באמנויות. הופעתו הראשונה של ג'יימס בטלוויזיה הייתה בסדרה "Lewis" ולאחר מכן בסדרה "Dis/Connected" של רשת BBC. ג'יימס למד בבית הספר למשחק בלונדון ופריצתו הגדולה הגיעה כאשר נבחר לגלם את דמותו של ארתור בסדרת הדרמה מרלין אשר שודרה ב-BBC One. הסדרה עלתה לשידור ב-20 בספטמבר 2008 ושודרה במשך חמש עונות עד לסיומה ב-24 בדצמבר 2012. הסדרה הפכה להצלחה גם מעבר לממלכה המאוחדת ושודרה בארצות הברית ברשת NBC. ג'יימס כיכב בסדרה לצדו של השחקן קולין מורגן ואף הופיע בשני ספיישלים אשר שודרו לאחר סיום הסדרה והציגו את סודות ההפקה וקטעים מאחורי הקלעים. בשנת 2014 ג'יימס ביצע הופעת אורח בפרק הבכורה של עונתה הרביעית של הסדרה זוכת פרס אמי "הומלנד" ברשות השידור האמריקאית שואוטיים. בשנת 2015 ג'יימס ביצע תפקיד משני בסדרה "איי זומבי", בה הוא שיחק את הזומבי לואל טרייסי. בשנת 2016 שיחק בסרט הפנטזיה "מלחמת האופל: מלחמת דמים", הסרט הוא החמישי בסדרת הסרטים "מלחמת האופל". שם שיחק לצד קייט בקינסייל, תיאו ג'יימס וצ'ארלס דאנס. בשנת 2018 ג'יימס לוהק לעונה השנייה של סדרת הטלוויזיה ההיסטורית "מדיצ'י" בתפקיד ג'וליאנו דה מדיצ'י, אחיו של לורנצ'ו המפואר. בשנת 2019 השתתף בסרט המלחמה הפולני "The Resistance Fighter" אודות המרד הפולני נגד הכיבוש הנאצי בסוף מלחמת העולם השנייה. מדיה וקבצים בנושא בראדלי ג'יימס בוויקישיתוף בראדלי ג'יימס, ברשת החברתית אקס (טוויטר) בראדלי ג'יימס, ברשת החברתית אינסטגרם בראדלי ג'יימס, במסד הנתונים הקולנועיים IMDb (באנגלית) בראדלי ג'יימס, באתר AllMovie (באנגלית) בראדלי ג'יימס, באתר Rotten Tomatoes (באנגלית) בראדלי ג'יימס, במסד הנתונים הקולנועיים KinoPoisk (ברוסית)
אזור התעשייה עמק שרה

אזור התעשייה עמק שרה (למפת באר שבע מוגדלת)   אזור התעשייה עמק שרה (למפת באר שבע רגילה)   אזור התעשייה עמק שרה (למפת צפון הנגב רגילה)   אזור התעשייה עמק שרה (למפת צפון הנגב מוגדלת)   אזור התעשייה עמק שרה אזור התעשייה עמק שרה הוא אזור תעשייה הממוקם מדרום לעיר באר שבע. אזור התעשייה נמצא דרומית-מזרחית לעיר, והוא אזור התעשייה הגדול והעיקרי של באר שבע. גבולות אזור התעשייה הם במערב מסילת הרכבת באר שבע - רמת חובב, בצפון כביש 25, במזרח כביש 40 ובדרום מתחם כלא באר שבע. השכונות הקרובות לאזור התעשייה הן נווה נוי מצפון-מערב ושכונת הפארק מצפון. בסמוך לעמק שרה נמצא מחלף שרה. בשטח אזור התעשייה עובר נחל בקע. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. מה קרה עד שנת 2000?. אזור התעשייה עמק שרה כלל עד תחילת שנות ה-2000 כ-60,000 מ"ר לא מאוכלסים[דרושה הבהרה], ולכן כונה "עמק הרפאים"[דרוש מקור]. החל מ-2009 ואילך, גורמים בעיריית באר שבע טענו שהאזור מלא עד אפס מקום, לאחר שבמהלך השנים התמלאו אזורי המסחר והתעשייה שלו בכ-1,000 עובדים נוספים[דרוש מקור]. הוועדה המקומית לתכנון ולבנייה אישרה את הרחבת אזור עמק שרה ב-1,500 דונם נוספים. לאחר ההרחבה גודלו של אזור התעשייה הוא כ-5,000 דונם. באר שבע נחשבת על פי המסורת לעיר בה שהה אברהם אבינו. עם בניית אזור התעשייה בעיר, בתחילת שנות החמישים, הוא נקרא "עמק שרה", על שמה של שרה אימנו. הרחובות באזור קרויים בשמות של מקצועות תעשייתיים. לדוגמה: רחוב "החורש", "החשמלאי", "הנחושת", "הבדיל", "המכונאי", "הפחח", "המסגר", "הגנן" ועוד. מיכל מרגלית, אזור התעשייה העיקרי של באר-שבע, עמק שרה, יורחב ל-5,000 דונם, באתר גלובס, 16 באוגוסט 2009
גאורגי בליזנאשקי

פרופסור גאורגי פטקוב בְּלִיזְנָאשְקִי (בבולגרית: Георги Петков Близнашки; נולד ב-6 באוקטובר 1956 בסקרבנה, הרפובליקה העממית הבולגרית) הוא משפטן ופוליטיקאי בולגרי אשר כיהן ב-2014 כראש ממשלת מעבר בבולגריה. גאורגי בליזנאשקי נולד בעיירה סקרבנה, הסמוכה לבוטבגרד. הוא הוסמך במשפטים באוניברסיטת סופיה, התמחה בבריטניה וברוסיה וב-1988 רכש תואר דוקטור. הוא הרצה במספר אוניברסיטאות, נחשב למומחה במשפט חוקתי וכתב ארבעה ספרים בתחום. בראשית שנות ה-90 של המאה ה-20 הצטרף למפלגה הסוציאליסטית ובהמשך כיהן כנציג לפרלמנט האירופי. ב-7 במרץ 2014 סולק מחברותו במפלגה הסוציאליסטית. לאחר התפטרות ראש הממשלה פלמן אורשרסקי, מינה אותו נשיא בולגריה רוסן פלבנלייב לתפקיד ראש ממשלת מעבר. ב-5 באוקטובר נערכו בבולגריה בחירות כלליות לפרלמנט, ולאחריהן הקים בויקו בוריסוב ממשלה חדשה. מדיה וקבצים בנושא גאורגי בליזנאשקי בוויקישיתוף גאורגי בליזנאשקי, באתר הפרלמנט האירופי
שיינר

שיינר הוא שם משפחה. האם התכוונתם ל... אייל שיינר – רופא ישראלי אלפרד שיינר (Alfréd Schőner) - רקטור הסמינר הרבני של בודפשט דייוויד שיינר (אנ') – שחקן יהודי-אמריקאי יעקב שיינר – שופט כדורגל ישראלי יצחק שיינר – ראש ישיבת קמניץ בירושלים וחבר מועצת גדולי התורה